**Luottamusedustajan mietteitä kesä 2025**

Pian ollaan ansaituilla lomilla, mutta tässä muutama ajatus kuluneesta vuodesta. Mikä on puhuttanut ja teettänyt töitä, tämän kevään asiana tasopalkkauudistus on ollut todella työllistävä aikaa vievä asia ja sitä työstämme vielä jatkossakin. Myös työntekijöiden hyvinvointi ja jaksaminen työssään on ollut usein puheissa.

Tämä tasopalkkajärjestelmä on kuntia sitova ja korotetut palkat maksetaan viimeistään lokakuun palkanmaksun yhteydessä. Tasopalkkauudistuksessa palkat eivät putoa ja henkilökohtaiset lisät myös pysyvät.

**Palkka määräytyy OSVA: sta.**

”Tasopalkkajärjestelmä korvaa tehtävän vaativuuden arviointijärjestelmän. Tasopalkkajärjestelmä perustuu osaamisen ja vastuun tasokriteereihin, jotka on määritelty palkkaliitteissä. Osaamisen ja vastuun tasoja on palkkaryhmittäin kolme (A, B ja C). Tietyissä rajatuissa tilanteissa on mahdollista maksaa A-tason alle menevää palkkaa.  
Valtakunnallisten tasokriteerien lisäksi luodaan paikalliset tasokuvaukset. Paikallisesti on mahdollista päättää lisäksi muita palkkaryhmäkohtaisia tasokriteerejä. Palkkaryhmien ulkopuolisten (esimerkiksi johto ja projektihenkilöstö) tasopalkkamallista on oma suosituksensa. Tietyistä lisätehtävistä – ja/tai vastuista on mahdollista maksaa paikallisesti määriteltyä tasolisää. Valtakunnallisia tasolisiä on kaksi: Opiskelijan ohjaukseen ja varhaiskasvatuksen lääkehoitoon liittyvät lisät”. (*Lainaus jhl sivuilta kunta-alan palkkausjärjestelmä uudistuu)*

Kuitenkin jatkossa työntekijän palkka ei ole koskaan lukittu yhteen tasoon. Työntekijän palkka voi vuosittain nousta, laskea tai pysyä ennallaan riippuen siitä, millä tasolla hän työskentelee.

Kevään neuvotteluista tuli palkkojen yleiskorotukset, *yleisen linjan* mukaiset palkankorotukset: 7,8 prosenttia kolmessa vuodessa. Pääluottamusmies nimike myös muuttui sukupuolten tasa-arvon edistämiseksi työelämässä luottamusedustajaksi, mutta samaa työtä tehdään vaikka nimi muuttuikin.

**Kuulumalla liittoon varmistat palkankorotukset jatkossakin.**

Palkkojen nostaminen onnistuu jokaisen ammattiliittoihin kuuluvan avulla. Mitä enemmän JHL:ssä on jäseniä, sitä vahvempia JHL on neuvotteluissa. Tämä sama pätee myös työpaikoilla ja yhdistystoiminnassa. **Yhdistyksen tärkein tehtävä on jäsenten edunvalvonta. Tavoitteena on edistää jäsenten henkistä ja fyysistä hyvinvointia ja valvoa jäsenten etuja.** Edunvalvontatehtävä työpaikoilla on ensisijaisesti luottamusedustajilla ja työsuojeluvaltuutetuilla.

**Syksyllä on työsuojeluvaalien aika – lähde mukaan vaikuttamaan**

Hyvinvointialueilla ja kunnissa järjestetään syksyn aikana työsuojeluvaalit, jotka tarjoavat merkittävän mahdollisuuden vaikuttaa työpaikan turvallisuuteen ja hyvinvointiin. Vaaleissa valitaan työsuojelun yhteistoimintahenkilöt toimikaudelle 2026–2029.

**Hyvää kesää kaikille!**

**t. Anne Koivisto!**